กรมการจัดหางาน เร่งเตรียมความพร้อมจัดส่งแรงงานไทยไปทำงานภาคเกษตรในรัฐอิสราเอลต่อเนื่อง หลังปี 65 รับโควต้าจัดส่งเพิ่มขึ้น
นายไพโรจน์ โชติกเสถียร อธิบดีกรมการจัดหางาน กล่าวว่า หนึ่งในภารกิจสำคัญของกรมการจัดหางาน คือการส่งเสริมแรงงานไทยไปทำงานในต่างประเทศผ่านช่องทางที่ถูกต้องตามกฎหมาย โดยเฉพาะประเทศอิสราเอล ที่รัฐบาลมีความร่วมมือไทย - อิสราเอลเพื่อการจัดหางาน (TIC) โดยในปีงบประมาณ พ.ศ. 2565 รัฐอิสราเอลเพิ่มโควตารับแรงงานภาคเกษตร (ปลูกพืช/ เลี้ยงสัตว์) จากประเทศไทยเป็น 6,500 คนจากเดิม 5,000 คน ก่อนการเดินทางไปทำงานในรัฐอิสราเอล แรงงานทุกคนต้องผ่านการอบรมก่อนการเดินทาง เพื่อให้มีความพร้อมและมีความรู้ความเข้าใจเกี่ยวกับสิทธิและหน้าที่ตามกฎหมาย ข้อปฏิบัติตามสัญญาจ้างและวัฒนธรรมประเพณีของรัฐอิสราเอล ตลอดจนภาษาและคำศัพท์ที่จำเป็นต้องใช้ในการสื่อสารในการทำงานและการใช้ชีวิตประจำวัน สำหรับในเดือนมิถุนายนนี้ กรมการจัดหางานมีแผนการจัดส่งแรงงานไทยสัปดาห์ละ 1 ครั้ง รวมตลอดเดือน ประมาณ 800 คน โดยแรงงานไทยจะได้รับเงินเดือนขั้นต่ำก่อนหักภาษีเดือนละ 5,300 เชคเกล หรือประมาณ 53,981 บาท (ขึ้นอยู่กับอัตราแลกเปลี่ยนในขณะนั้น) ระยะเวลาการจ้างงานตามสัญญาจ้าง 2 ปีแต่ไม่เกิน 5 ปี 3 เดือน พร้อมย้ำเตือนประชาชนอย่าหลงเชื่อผู้แอบอ้างว่าสามารถช่วยเหลือให้ได้รับการคัดเลือกเพื่อไปทำงานภาคเกษตรในประเทศอิสราเอล ขอให้แจ้งและตรวจสอบข้อมูลกับกรมการจัดหางานก่อนประชาชนที่สนใจไปทำงานต่างประเทศ สามารถลงทะเบียนได้ที่เว็บไซต์ https://toea.doe.go.th หรือติดต่อสอบถามรายละเอียดได้ที่สำนักงานจัดหางานจังหวัดทุกจังหวัด หรือสำนักงานจัดหางานกรุงเทพมหานคร 10 เขตพื้นที่ ทั้งนี้ยังสามารถติดตามข่าวสารการประกาศรับสมัครงานได้ที่เว็บไซต์กรมการจัดหางาน www.doe.go.th/overseas